**Informatīvais ziņojums**

Par 2017. gada 13. oktobra Eiropas Savienības Vides ministru padomes sanāksmē izskatāmajiem jautājumiem

2017. gada 13. oktobrī notiks Eiropas Savienības (turpmāk – ES) Vides ministru padomes sanāksme (turpmāk – padomes sanāksme) Luksemburgā.

Padomes sanāksmes laikā plānots vienoties par vispārējo pieeju par leģislatīvo aktu priekšlikumiem attiecībā uz ES Emisijas kvotu tirdzniecības sistēmas (turpmāk – ETS) neaptvertajiem sektoriem, kā arī pieņemt Padomes secinājumus par ES prioritātēm Apvienoto Nāciju Organizācijas (turpmāk – ANO) Vides asamblejas trešajā sanāksmē (Nairobi, 2017. gada 4.-6. decembrī) un Padomes secinājumus par Parīzes nolīgumu un gatavošanos ANO Vispārējās konvencijas par klimata pārmaiņām sanāksmēm Bonnā (2017. gada 6.-17. novembrī).

**1. ETS neaptvertie sektori (pirmais lasījums)**

**-  Priekšlikums – Eiropas Parlamenta un Padomes Regula par saistošiem ikgadējiem siltumnīcefekta gāzu emisijas samazinājumiem, kas dalībvalstīm jāpanāk no 2021. līdz 2030. gadam nolūkā izveidot noturīgu Enerģētikas savienību un izpildīt Parīzes nolīgumā paredzētās saistības, un ar ko groza Eiropas Parlamenta un Padomes Regulu Nr. 525/2013 par mehānismu siltumnīcefekta gāzu emisiju pārraudzībai un ziņošanai un citas informācijas ziņošanai saistībā ar klimata pārmaiņām**

**-  Priekšlikums – Eiropas Parlamenta un Padomes Regula par zemes izmantošanā, zemes izmantošanas maiņā un mežsaimniecībā radušos siltumnīcefekta gāzu emisiju un piesaistījumu iekļaušanu klimata un enerģētikas politikas satvarā laikposmam līdz 2030. gadam un ar ko groza Eiropas Parlamenta un Padomes Regulu Nr. 525/2013 par mehānismu siltumnīcefekta gāzu emisiju pārraudzībai un ziņošanai un citas informācijas ziņošanai saistībā ar klimata pārmaiņām**

**= vispārēja pieeja**

Eiropas Komisija 2016. gada 20. jūlijā publicēja tiesību aktu priekšlikumus par ES ETS neaptvertajiem sektoriem – Saistību pārdales regulas projektu (turpmāk – SPR projekts) un regulu, kas saistīta ar zemes izmantošanas jautājumu un mežsaimniecības sasaisti (turpmāk – ZIZIMM regulas projektu).

Slovākijas, Maltas un Igaunijas prezidentūras laikā par SPR projektu un par ZIZIMM regulas projektu ir notikušas aktīvas diskusijas darba grupu līmenī.2016. gada 17. oktobra ES Vides padomē notika politiskā diskusija par SPR projektu, bet 2017. gada 19. jūnijā tika sniegta informācija ministriem par progresu darbā pie SPR projekta.

Aktīvākās diskusijas attiecībā uz SPR projekta nosacījumiem līdz šim izvērsušās par ETS neaptverto darbību (turpmāk – ne-ETS) ikgadējo mērķu noteikšanas metodi – ikgadējo mērķu noteikšanā izmantotās trajektorijas sākuma punktu (tonnas siltumnīcefekta gāzu) un sākuma gadu, par saistīto 2021. gada mērķa pielāgojumu tām dalībvalstīm, kurām līdz 2020. gadam bija atļauts ETS neaptverto darbību palielinājums, par SPR projektā iekļautajām elastībām – esošās elastības ar dalībvalstu atbilstības nodrošināšanai piešķirtajām vienībām, jaunā ES ETS emisijas kvotu izmantošanas un ZIZIMM vienību izmantošanas elastība, kā arī par Maltas prezidentūras piedāvāto drošības rezervi. Joprojām dalībvalstu viedokļi ir izteikti pretēji par vairākiem svarīgiem SPR projekta elementiem un daļai dalībvalstu piedāvātie kompromisa risinājumi nav bijuši pietiekami.

Savukārt ZIZIMM regulas projekta kontekstā plašākās diskusijas līdz šim ir izvērtušās par uzskaiti attiecībā uz apsaimniekotu meža zemi (8. pants) – apsaimniekotas meža zemes uzskaite, meža references līmeņa (turpmāk – FRL) noteikšana, atsauces periods un FRL pārvaldības process. Lai ņemtu vērā dalībvalstu paustos viedokļus, Igaunijas prezidentūra ir piedāvājusi iekļaut nosacījumu, ka CO2 piesaistes vienībām, kas radušās no nocirstās koksnes produktiem (HWP), netiek piemērots CO2 piesaistes vienību ierobežojums (8.2. pants), kā arī piedāvā stiprināt nacionālo ekspertu iesaisti FRL pārvaldības procesā un kompensācijas mehānisma izveidi (11.a pants).

Aktīvi pie nostājas formulēšanas saistībā ar SPR projektu un ZIZIMM regulas projektu strādā arī Eiropas Parlaments, kas 2017. gada 14. jūnija plenārsesijā apstiprināja viedokli par priekšlikumiem SPR projektam, bet 2017. gada 13. septembrī – par ZIZIMM regulas projektu.

**Latvijas viedoklis**

Latvijas nostāja izklāstīta pozīcijā Nr. 1 „*Par priekšlikumu Eiropas Parlamenta un Padomes regulai par saistošiem ikgadējiem siltumnīcefekta gāzu emisijas samazinājumiem, kas dalībvalstīm jāpanāk no 2021. līdz 2030. gadam nolūkā izveidot noturīgu Enerģētikas savienību un izpildīt Parīzes nolīgumā paredzētās saistības, un ar ko groza Eiropas Parlamenta un Padomes Regulu Nr. 525/2013 par mehānismu siltumnīcefekta gāzu emisiju pārraudzībai un ziņošanai un citas informācijas ziņošanai saistībā ar klimata pārmaiņām” un pozīcijā Nr. 1 „Par priekšlikumu par zemes izmantošanā, zemes izmantošanas maiņā un mežsaimniecībā radušos siltumnīcefekta gāzu emisiju un piesaistījumu iekļaušanu klimata un enerģētikas politikas satvarā laikposmam līdz 2030. gadam un ar ko groza Eiropas Parlamenta un Padomes Regulu Nr. 525/2013 par mehānismu siltumnīcefekta gāzu emisiju pārraudzībai un ziņošanai un citas informācijas ziņošanai saistībā ar klimata pārmaiņām”,* kas apstiprinātas 2016. gada 11. oktobra Ministru kabineta sēdē.

Attiecībā uz būtiskākajiem un Latvijai svarīgākajiem SPR projekta nosacījumiem – ikgadējo mērķu noteikšanā izmantotās trajektorijas sākuma punktu un sākuma gadu, saistīto 2021. gada mērķa pielāgojumu, un ZIZIMM vienību izmantošanas elastību Latvijas nostāja nav mainījusies. Latvija vēlas risinājumu, kas sabalansē ne-ETS darbību SEG emisiju samazināšanas izmaksas visās ES dalībvalstīs un kas nodrošina izmaksu efektīvu un solidāru emisiju samazināšanu katrā dalībvalstī. Tādējādi Latvija ir kritiska par Maltas piedāvāto kompromisa elementu – drošības rezervi, jo tas nav adekvāts risinājums.

Ja SPR projektā papildus tekstā jau esošajām elastībām netiks iekļauts papildus risinājums nelabvēlīgās situācijas novēršanai, kas Latvijai rodas dēļ ikgadējo mērķu noteikšanā izmantotās trajektorijas maiņas un kā rezultātā Latvijai jau perioda sākumā, ļoti iespējams, būs vienību deficīts, Latvija neatbalstīs SPR projektu un neatbalstīs vispārējo pieeju.

Tajā pašā laikā uzskatām, ka ZIZIMM regulas projektā kopumā šobrīd ir panākts līdzsvars starp dažādajām dalībvalstu interesēm, saglabājot vides integritāti. Atbilstoši nacionālajai pozīcijai Latvija atbalsta mehānismu, kas FRL saistību izpildē ņem vērā valstu ar lielām mežu teritorijām īpašo situāciju, un nosacījumu iekļaušanu ZIZIMM regulā, kas veicina koksnes produktu plašāku izmantošanu.

Detalizētāka informācija par situāciju attiecībā uz SPR projektu un ZIZIMM regulas projektu iekļauta šī informatīvā ziņojumā Pielikumā Nr. 1 (Ierobežotas pieejamības).

**2. Padomes secinājumi par ES prioritātēm ANO Vides asamblejas trešajā sanāksmē (Nairobi, 2017. gada 4.-6. decembrī)**–pieņemšana

Padomes secinājumu projekts „Eiropas Savienības prioritātes Apvienoto Nāciju Organizācijas Vides asamblejas trešajā sanāksmē (Nairobi, 2017. gada 4.-6. decembrī” (turpmāk – UNEA3 Secinājumu projekts) izstrādāts gatavojoties ANO Vides asamblejas 3. sesijai.

ANO Vides asambleja ir ANO Vides programmas galvenā pārvaldības institūcija, kuras darbā piedalās visas ANO dalībvalstis. ANO Vides programma ir pasaulē vadošā organizācija vides jautājumos, kas izstrādā un īsteno projektus vides aizsardzības jomā, kā arī veicina starptautisko sadarbību globālo vides izaicinājumu risināšanā un ilgtspējīgas attīstības nodrošināšanā.

ANO Vides asamblejas 3. sesijas galvenā tēma ir “Planēta bez piesārņojuma” (*Towards a Pollution-Free Planet*). Sesijas ietvaros plānots apstiprināt:

- politisko ministru deklarāciju par piesārņojumu,

- rezolūcijas un lēmumus par dažādiem vides jautājumiem,

- brīvprātīgās saistības un galvojumus ar mērķi mazināt globālo piesārņojumu,

- Galvojums tīrai planētai (*The Clean Planet Pledge*) - individuālo saistību kopumu, lai mazinātu piesārņojuma radītās sekas.

UNEA3 secinājumu projektā ES un tās dalībvalstis atkārto apņemšanos integrēti ieviest ANO ilgtspējīgas attīstības mērķus, ANO Dienaskārtību 2030 ilgtspējīgai attīstībai, Adisabebas rīcības programmu, Parīzes nolīgumu klimata jomā, ANO Konvenciju par bioloģisko daudzveidību, kā arī citus starptautiskos vides nolīgumus.

Secinājumu projektā ir uzsvērta uz ambiciozu rīcību vērsta starptautiskā mobilizācija, lai mazinātu piesārņojumu, ņemot vērā tā ciešo saistību ar klimata pārmaiņām, pārtuksnešošanos un bioloģiskās daudzveidības zudumu. Papildus tiek pasvītrota ūdens kvalitātes un gaisa kvalitātes monitoringa nepieciešamība, kā arī starptautiskā sadarbība un politiku saskaņotība ūdeņu un gaisa jomā. Vienlaikus secinājumu projektā ir izcelti draudi, kas saistīti ar augsnes piesārņojumu, tā kā tam ir cieša saikne ar cilvēku veselību, lauksaimniecības nozari, pārtikas drošību, bioloģisko daudzveidību un ekosistēmām.

**Latvijas viedoklis**

**Latvija kopumā atbalsta Padomes secinājumu projektu**. Atbalstām ambiciozas, konkrētas un uz rīcību vērstas ministru deklarācijas apstiprināšanu ANO Vides asamblejas 3. sesijā.

Latvijas nostāja iekļauta nacionālajā pozīcijā Nr. 1 “Par Padomes secinājumiem par Eiropas Savienības prioritātēm Apvienoto Nāciju Organizācijas Vides asamblejas 3. sesijā Nairobi, Kenijā 2017. gada 4. -6. decembrī”.

**3. Padomes secinājumi par Parīzes nolīgumu un gatavošanos ANO Vispārējās konvencijas par klimata pārmaiņām sanāksmēm Bonnā (2017. gada 6.-17. novembrī)**–pieņemšana

ANO Vispārējās konvencijas par klimata pārmaiņām Līgumslēdzēju Pušu konferences 23. sesija, Kioto protokola Līgumslēdzēju pušu sanāksmes 13. sesija un Parīzes nolīguma Pušu sanāksmes 2. turpinājums (turpmāk – Klimata pārmaiņu konference) notiks 2017. gada 6.–17. novembrī Bonnā, Vācijā. Par Parīzes nolīgumu un gatavošanos Klimata pārmaiņu konferencei ir izstrādāts ES Padomes secinājumu (turpmāk – Padomes secinājumi par COP23) projekts.

Padomes secinājumi par COP23 nosaka konceptuālo uzstādījumu ES pozīcijai Klimata pārmaiņu konferencē un redzējumu par to, kādiem būtu jābūt Klimata pārmaiņu konferences galvenajiem rezultātiem. Padomes secinājumos minēts Parīzes nolīguma svarīgums, tiek pieminētas nesen novērotās klimata katastrofas un to sasaiste ar klimata pārmaiņām. Papildus tiek uzsvērta visu iesaistīto pušu nepieciešamība rīkoties klimata pārmaiņu ierobežošanā, kā arī ES apņemšanās īstenot savu klimata politiku. Kā būtiski tiek atzīmēti 2018. gadā plānotais iesaistošais dialogs un globālās izsvēršanas process Parīzes nolīguma ietvaros, kā arī darbs pie Parīzes nolīguma īstenošanas noteikumu izstrādes.

**Latvijas viedoklis**

Latvija kopumā atbalsta Padomes secinājumu projektu. Latvija uzskata, ka Padomes secinājumos ļoti būtiski paust Eiropas Savienības apņemšanos turpināt īstenot Parīzes nolīgumu, kā arī apņemšanos strādāt pie Parīzes nolīguma īstenošanas noteikumu izstrādes, lai tos varētu pieņemt 2018. gada nogalē notiekošajā klimata pārmaiņu konferencē Polijā.

Latvijas nostāja iekļauta nacionālajā pozīcijā Nr. 1 „Par Padomes secinājumiem par Parīzes nolīgumu un gatavošanos Apvienoto Nāciju Organizācijas Vispārējās konvencijas par klimata pārmaiņām līgumslēdzēju pušu konferencei Bonnā, Vācijā 2017. gada 6.-17. novembrī”, kura tika apstiprināta Ministru kabinetā 2017. gada 19. septembrī.

**3. Citi jautājumi:**

Šā gada 13. oktobra ES Vides ministru padomes sanāksmes darba kārtības sadaļā „Citi jautājumi” iekļauti šādi informatīvi jautājumi, ko Latvija pieņem zināšanai:

*a) Ziņojumi par nesenām starptautiskām sanāksmēm: Konvencijas par pieeju informācijai, sabiedrības dalību lēmumu pieņemšanā un iespēju griezties tiesu iestādēs saistībā ar vides jautājumiem (Orhūsas konvencijas) Līgumslēdzēju pušu sestā sanāksme (MOP 6) (Budvā, Melnkalnē, 2017. gada 11.–13. septembrī) – prezidentvalsts un Komisijas sniegta informācija*

Orhūsas konvencijas MOP 6 tika pieņemta Budvas Deklarācija, kas vērsta uz piekļuves informācijai, caurskatāmībai, sabiedrības iesaistei un taisnīguma nozīmes uzsvēršanu, īstenojot ilgtspējīgas attīstības mērķus.

Tomēr MOP 6 galvenā uzmanība bija veltīta atbilstības lietai ACCC/C/2008/32 attiecībā uz ES rīcības neatbilstību Orhūsas konvencijas prasībām. Orhūsas konvencijas Atbilstības komiteja konstatējusi ES neatbilstību Orhūsas konvencijas 9. panta 3. un 4. punktam, kas prasa nodrošināt sabiedrības pārstāvjiem piekļuvi tiesu iestādēm un administratīvās apstrīdēšanas iestādēm ātri, efektīvi un ar mazām izmaksām, lai apstrīdētu fizisku personu vai valsts iestāžu darbību vai bezdarbību, kas pārkāpj ES tiesību aktus vides jomā. Pēc garām diskusijām MOP 6 nolēma pārcelt lēmuma pieņemšanu uz Orhūsas konvencijas Pušu septīto sanāksmi 2020. gadā.

**Latvijas viedoklis**. Latvija turpinās sekot līdzi attīstībai atbilstības lietā ACCC/C/2008/32, gatavojoties Orhūsas konvencijas Pušu septītajai sanāksmei. Svarīgi ir rast risinājumu, kas ņemtu vērā ES Tiesas un ES dalībvalstu tiesu sistēmas īpatnības.

*b) Par to, cik svarīgi Parīzes nolīguma īstenošanā ir pienācīgi koordinēt un saskaņot integrētos nacionālos enerģētikas un klimata plānus 2030. gadam un ilgtermiņa emisiju samazināšanas stratēģijas, kā arī minimālos kvalitātes, salīdzināmības un pārredzamības standartus – Luksemburgas delegācijas sniegta informācija*

Parīzes nolīguma praktiskā īstenošana ES dalībvalstu līmenī būs ļoti cieši saistīta ar nacionālajiem enerģētikas un klimata plāniem, kuru izstrāde ir plānota saskaņā ar Eiropas Komisijas publicēto regulas priekšlikumu par Enerģētikas Savienības pārvaldību. Parīzes nolīguma ietvaros šobrīd notiek darbs pie ziņošanas vadlīniju izstrādes, kas būs cieši saistīta ar dalībvalstīm nepieciešamo iesniedzamo informāciju nacionālo enerģētikas un klimata plānu ietvaros.

**Latvijas viedoklis**. Latvija uzskata, ka ļoti būtiski Padomes Vides un Enerģētikas darba grupām pie Enerģētikas Savienības pārvaldības regulas priekšlikuma strādāt koordinēti un saskaņoti, tādā veidā nodrošinot, ka Parīzes nolīguma noteikumu izstrāde ir savietojama ar plānoto iekļaujamo informāciju nacionālos enerģētikas un klimata plānos.

**Latvijas delegācija:**

Delegācijas vadītājs: Kaspars Gerhards, vides aizsardzības un reģionālās attīstības ministrs.

Delegācijas dalībnieki: Alise Balode, vēstniece, Latvijas Republikas pastāvīgās pārstāves vietniece Eiropas Savienībā;

Alda Ozola, Vides aizsardzības un reģionālās attīstības ministrijas valsts sekretāra vietniece;

Ilze Prūse, Vides aizsardzības un reģionālās attīstības ministrijas Klimata pārmaiņu departamenta direktore;

Māris Klismets, Vides aizsardzības un reģionālās attīstības ministrijas Koordinācijas departamenta direktors;

Helēna Rimša, Vides aizsardzības un reģionālās attīstības ministrijas Klimata pārmaiņu departamenta Klimata pārmaiņu un adaptācijas politikas nodaļas vecākā eksperte;

Anita Drondina, Vides aizsardzības un reģionālās attīstības ministrijas nozares padomniece;

Linda Leja, Vides aizsardzības un reģionālās attīstības ministrijas nozares padomniece.

Vides aizsardzības un  
reģionālās attīstības ministrs Kaspars Gerhards

Vides aizsardzības un reģionālās attīstības ministrijas  
valsts sekretārs Rinalds Muciņš